KOMISIJOS REGLAMENTAS (EB) Nr. 2153/2005
2005 m. gruodžio 23 d.
dėl pagalbos sistemos privačiam alyvuogių aliejaus sandėliavimui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Tarybos reglamentą (EB) Nr. 865/2004 dėl bendro alyvuogių aliejaus ir valgomųjų alyvuogių rinkos organizavimo ir iš dalies keičiantį Reglamentą (EEB) Nr. 827/68 (1), ypač į jo 6 straipsnio 3 dalį,
kadangi:
(1)
Reglamento Nr. (EB) 865/2004 6 straipsnyje numatyta, kad, kai rinka rimtai sutrikdoma tam tikruose Bendrijos regionuose, gali būti įgyvendinama pagalbos sistema privačiam alyvuogių aliejaus sandėliavimui.
(2)
Siekiant, kad esant reikalui sistema galėtų būti greitai įgyvendinta, reikėtų numatyti išsamias minėto reglamento taikymo taisykles. Ši pagalbos privačiam sandėliavimui sistema turi būti paremta sutartimis su ūkio subjektais, kurie pateikia tvirtas ir valstybių narių tam tikromis sąlygomis patvirtintas garantijas.
(3)
Kad sistema turėtų didesnį poveikį rinkai gamintojų atžvilgiu ir kad būtų lengviau atlikti monitoringą, pradžioje pagalbą reikėtų suteikti pirmo spaudimo alyvuogių aliejaus sandėliavimui didmenomis.
(4)
Reikėtų turėti informacijos apie alyvuogių aliejaus kainų ir gamybos pokyčius. Tokia informacija reikalinga alyvuogių aliejaus rinkai nuolat stebėti, kad būtų galima nustatyti, ar rinkoje įvyko rimtų sutrikimų.
(5)
Kad kuo geriau būtų reaguojama į padėtį rinkoje, reikėtų nustatyti pagalbos dydį tiems rinkos sektoriams, kuriems tai būtina. Aliejaus kategorijos yra nustatytos Reglamento Nr. (EB) 865/2004 I priedo I dalyje.
(6)
Reikėtų patikslinti paraiškose pateiktiną informaciją ir paraiškų pateikimo bei nagrinėjimo sąlygas, kad apie kiekvieną pasiūlymą būtų turima išsami informacija.
(7)
Reikėtų, kad vadovaujantis kai kuriomis išsamiomis taisyklėmis, ypač nustatančiomis paraiškų pateikimo galutinius terminus ir minimalų kiekį, būtų paskelbti viešieji konkursai. Siekiant galimybės daryti poveikį rinkos padėčiai, paraiškos turi būti teikiamos ilgam sandėliavimo laikotarpiui, o jose nurodytas minimalus kiekis turi atitikti sektoriaus padėtį.
(8)
Paraiškos įvykdymą turi garantuoti užstatas, pateiktas remiantis 1985 m. liepos 22 d. Komisijos reglamento (EEB) Nr. 2220/85, nustatančio bendras išsamias taisykles dėl užstatų sistemos taikymo žemės ūkio produktams (2) nustatytomis sąlygomis, kurio suma ir trukmė turi būti siejama su galimais rinkos kainų svyravimais ir sandėliavimo dienų, už kurias suteikiama pagalba, skaičiumi.
(9)
Turi būti atrenkami tie pasiūlymai, kurie neviršija vienai sandėliavimo dienai skirtos maksimalios pagalbos sumos, kuri nustatoma atsižvelgiant į alyvuogių aliejaus rinką. Turi būti garantuotas paraiškų reprezentatyvumas ir atitikimas pagal taisykles nustatytiems maksimaliems kiekiams pagal kategorijas ir apibrėžtus regionus.
(10)
Reikėtų nurodyti į sutartį įtrauktinus pagrindinius punktus. Siekdama išvengti rinkos deficito, Komisija, daugiausia atsižvelgdama į derliaus prognozes prekybos metais po sutarties pasirašymo, turi sugebėti pakeisti sutarties trukmę.
(11)
Norint užtikrinti tinkamą sistemos valdymą, reikėtų nurodyti sąlygas, kuriomis gali būti suteiktas pagalbos avansas, pagrindinius pagalbos suteikimo sąlygų laikymosi patikrinimus, tam tikras pagalbos apskaičiavimo procedūras ir valstybių narių Komisijai perduotiną informaciją.
(12)
Siekiant aiškumo ir skaidrumo, reikėtų panaikinti 1998 m. gruodžio 21 d. Komisijos reglamentą (EB) Nr. 2768/98 dėl pagalbos privačiam alyvų aliejaus sandėliavimui sistemos (3) ir pakeisti jį nauju reglamentu.
(13)
Šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybių narių gamintojų kompetentingos institucijos šiame reglamente nustatytomis sąlygomis sudaro gryno alyvuogių aliejaus privataus sandėliavimo didmenomis sutartis.
2. Kad nustatytų pagalbą, suteiktiną gryno alyvuogių aliejaus privataus sandėliavimo didmenomis sutartims vykdyti, Komisija reglamento (EB) Nr. 865/2004 18 straipsnio 2 dalyje nustatyta tvarka gali tam tikram ribotam laikotarpiui skelbti konkursus. Šio konkurso ribotam laikotarpiui metu skelbiami riboti (daliniai) konkursai.
2 straipsnis
1. Konkursas ribotam laikotarpiui gali būti skelbiamas tada, kai tenkinamos tokios sąlygos:
a)
kai rinka rimtai sutrikdoma tam tikruose Bendrijos regionuose, o šį poveikį galima sumažinti arba padėtį ištaisyti taikant gryno alyvuogių aliejaus privataus sandėliavimo didmenomis priemones;
b)
ne mažiau kaip per dvi pastarąsias savaites rinkoje užregistruota vieno ar kelių išvardytų produktų vidutinė kaina yra mažesnė už:
-
1 779 EUR/t už ypač gryną alyvuogių aliejų,
-
1 710 EUR/t už gryną alyvuogių aliejų,
-
1 524 EUR/t, už paprastąjį alyvuogių aliejų, kuriame laisvųjų riebalų rūgščių kiekis lygus dviems laipsniams, šią sumą už kiekvieną papildomą rūgštingumo laipsnį mažinant 36,70 EUR/t.
2. Ribotam laikotarpiui skelbiamuose konkursuose nurodomas viso konkurso maksimalus kiekis ir gali būti nurodyti maksimalūs kiekiai pagal:
-
gryno alyvuogių aliejaus kategorijas, nustatytas Reglamento (EB) Nr. 865/2004 I priedo I dalyje,
-
Bendrijos regioną arba valstybę narę.
Konkursas, skelbiamas ribotam laikotarpiui, gali būti skirtas kai kurioms gryno alyvuogių aliejaus kategorijoms ar pirmoje pastraipoje numatytiems regionams.
Konkursai ribotam laikotarpiui Reglamento Nr. 865/2004/EEB 18 straipsnio 2 dalyje nustatyta tvarka gali būti užbaigti nepasibaigus nustatytam laikotarpiui.
3 straipsnis
Tik atitinkamos valstybės narės kompetentingos institucijos patvirtinti alyvuogių aliejaus sektoriaus ūkio subjektai gali pateikti paraiškas ribotam (daliniam) konkursui.
Valstybės narės nustato kriterijus ir tvarką tokiems ūkio subjektams, priklausantiems vienai iš toliau išvardytų kategorijų, patvirtinti:
a)
alyvuogių aliejaus gamintojų organizacija, vienijanti ne mažiau kaip 700 alyvuogių augintojų, kai ji veikia kaip alyvuogių ir alyvuogių aliejaus gamintoja ir prekiautoja;
b)
gamintojų organizacija, atstovaujanti ne mažiau kaip 25 % alyvuogių augintojų arba alyvuogių aliejaus gamybos tame regione, kur ji įsikūrusi;
c)
kelių ekonominių regionų gamintojų organizacijų asociacija, sudaryta iš ne mažiau kaip dešimties gamintojų organizacijų, nurodytų a ir b punktuose arba tam tikro skaičiaus organizacijų, kurios konkrečioje valstybėje narėje gamina ne mažiau kaip 5 % alyvuogių aliejaus;
d)
aliejaus spaudykla, kurioje per 8 valandų darbo dieną išspaudžiama ne mažiau kaip 2 tonos aliejaus ir per paskutiniuosius dvejus prekybos metus iš viso buvo išspausta ne mažiau kaip 500 tonų gryno alyvuogių aliejaus;
e)
išpilstymo įmonė, kurioje tos valstybės narės teritorijoje per 8 valandų darbo dieną išpilstoma ne mažiau kaip 6 tonas aliejaus ir per dvejus paskutiniuosius prekybos metus iš viso buvo išpilstyta ne mažiau kaip 500 tonų alyvuogių aliejaus.
Jei 2 pastraipos a punkte nurodytai organizacijai priklauso viena ar kelios organizacijos gaminančios ar prekiaujančios alyvuogėmis ir alyvuogių aliejumi, tokie alyvuogių augintojai laikomi atskirais, skaičiuojant minimalų 700 alyvuogių augintojų kiekį.
4 straipsnis
Kad gautų šio 3 straipsnyje minėtą patvirtinimą, ūkio subjektai įsipareigoja:
a)
sutikti su valstybės narės kompetentingos institucijos atliekamu talpų su sandėliavimo sutartyje nurodytu alyvuogių aliejumi plombavimu;
b)
registruoti aliejaus ir prireikus jų sandėliuojamų alyvuogių atsargas;
c)
leisti atlikti bet kokį patikrinimą, numatytą pagal šią paramos privačioms sandėliavimo sutartims sistemą.
Ūkio subjektai turi pateikti deklaraciją apie savo sandėliavimo įrenginių galingumą, taip pat šių įrenginių planą ir įrodymus apie tai, jog atitinka šio straipsnio 3 dalyje numatytas sąlygas.
5 straipsnis
1. 3 ir 4 straipsniuose nustatytas sąlygas atitinkantys ūkio subjektai per du mėnesius nuo to mėnesio, kurį patvirtinimui pateikiami visi dokumentai ir paraiška, patvirtinami ir gauna patvirtinimo numerį.
2. Nepažeidžiant 17 straipsnio 3 dalies:
a)
alyvuogių gamintojų organizacijos, jų sąjungos, spaudyklos ir išpilstymo įmonės, kurias valstybė narė patvirtino tinkamomis privačiai sandėliavimo veiklai vykdyti nuo 1998-1999 iki 2004-2005 prekybos metų, laikomos patvirtintomis pagal šį reglamentą, jei atitinka 3 ir 4 straipsniuose išvardytus kriterijus;
b)
ūkio subjektui patvirtinimas nesuteikiamas arba atšaukiamas, kai:
i)
jis neatitinka patvirtinimo sąlygų;
ii)
kompetentingos institucijos jam iškėlė bylas už pažeidimus pagal Reglamentą (EB) Nr. 865/2004;
iii)
jis buvo baustas už pagalbos gamybai schemos, numatytos Tarybos reglamentu (EEB) Nr. 136/66 (4) pažeidimą 2002-2003, 2003-2004 ir 2004-2005 prekybos metais;
iv)
jis buvo baustas už alyvuogių augintojų organizacijų veiklos programos finansavimo sistemos, numatytos Tarybos reglamentu (EB) Nr. 1638/98 (5), pažeidimą 2002-2003, 2003-2004 ir 2004-2005 prekybos metais.
6 straipsnis
1. Ne vėliau kaip kiekvieną trečiadienį valstybės narės Komisijai praneša Reglamento (EB) Nr. 865/2004 I priede išvardytų skirtingų kategorijų aliejų praėjusios savaitės vidutines kainas, užregistruotas pagrindinėse tų valstybių teritorijose esančiose rinkose.
Apie kainas pranešama elektroniniu paštu, taip pat pridedami komentarai apie sudarytų sandėrių kiekį ir pobūdį.
2. Ne vėliau kaip iki dešimtos kiekvieno mėnesio dienos valstybės narės praneša Komisijai apie prognozuojamą bendrą alyvuogių aliejaus ir valgomųjų alyvuogių produkciją einamaisiais prekybos metais.
3. Nuo kiekvienų prekybos metų rugsėjo iki gegužės mėnesio ne vėliau kaip 15 kiekvieno mėnesio dieną valstybės narės praneša Komisijai apie alyvuogių aliejaus ir valgomųjų alyvuogių kiekį, pagamintą nuo tų prekybos metų pradžios.
Kad gautų šiuos duomenis, valstybės narės gali pasinaudoti įvairiais informacijos šaltiniais, pvz., spaudyklų ir valgomųjų alyvuogių perdirbimo įmonių pateikiamais duomenimis, alyvuogių augintojų apklausų rezultatais arba statistikos organizacijų skaičiavimais.
Prieš pasibaigiant atitinkamiems prekybos metams valstybės narės perduoda Komisijai alyvuogių aliejaus ir valgomųjų alyvuogių bendrą apskaičiuotą pagamintą kiekį.
4. Valstybės narės įdiegia duomenų kaupimo sistemą, jų manymu, labiausiai pritaikytą gauti ir rengti 2 ir 3 dalyje numatytus pranešimus ir atitinkamiems alyvuogių augintojams nustato, esant reikalui, prievolę perduoti duomenis.
5. 2 ir 3 dalyse numatyti alyvuogių aliejaus ir valgomųjų alyvuogių kiekio skaičiavimai siunčiami elektroniniu paštu Komisijos pateikta forma.
6. Komisija gali remtis kitais informacijos šaltiniais.
7 straipsnis
Paraiškų ribotiems (daliniams) konkursams pateikimo terminai yra tokie:
a)
lapkričio, sausio, vasario, kovo, balandžio, gegužės, birželio, liepos, rugsėjo ir spalio mėn. - nuo 4 iki 8 dienos vidurdienio ir nuo 18 iki 22 dienos vidurdienio;
b)
rugpjūčio mėn. - nuo 18 iki 23 dienos vidurdienio;
c)
gruodžio mėn. - nuo 9 iki 14 dienos vidurdienio.
Galutinis terminas skaičiuojamas Briuselio laiku. Jei paskutinė termino diena už paraiškų gavimą atsakingai valstybės narės institucijai yra poilsio diena, terminas baigiasi paskutiniosios darbo dienos vidurdienį prieš poilsio dieną.
8 straipsnis
1. Nepažeidžiant 15 straipsnio nuostatų, paraiškos teikiamos minimaliam 50 tonų kiekiui atsižvelgiant į pagalbos sumą už vieną dieną privačiam 365 dienų vienos iš trijų Reglamento (EB) Nr. 865/2004 I priedo I dalyje išvardytų kategorijų gryno alyvuogių aliejaus sandėliavimui didmenomis plombuotose talpose remiantis šiame reglamente nustatytomis sąlygomis.
2. Patvirtinti ūkio subjektai ribotuose (daliniuose) konkursuose dalyvauja valstybės narės kompetentingai institucijai pateikę raštišką paraišką ir gavę patvirtinimą apie jos pristatymą, arba tai institucijai atsiuntę ją elektroniniu paštu.
Jei ūkio subjektas ribotame (daliniame) konkurse dalyvauja dėl daugiau kaip vienos kategorijos (alyvuogių aliejaus) arba dėl skirtingose vietose esančių talpų, kiekvienu atveju jis pateikia po atskirą paraišką.
Paraiška galioja vieninteliam ribotam (daliniam) konkursui. Paraiškas padavus, po paskutiniosios paraiškų teikimo dienos jų negalima atsiimti arba pakeisti.
9 straipsnis
1. 8 straipsnyje minėtose paraiškose nurodoma:
a)
šis reglamentas ir ribotas (dalinis) konkursas, kuriam teikiamos paraiškos;
b)
konkurso dalyvio pavadinimas ir adresas;
c)
3 straipsnio 1 dalyje nurodyta ūkio subjekto kategorija ir patvirtinimo numeris;
d)
paraiškoje nurodyto gryno alyvuogių aliejaus kiekis ir kategorija;
e)
tikslus vietos, kur yra talpos, adresas ir duomenys, reikalingi nustatyti talpas, nurodytas paraiškose;
f)
pagalbos suma už vieną dieną sandėliuojamą vieną gryno alyvuogių aliejaus toną, išreikšta eurais, po kablelio paliekant du ženklus;
g)
užstato dydis, kurį būtina pateikti remiantis 10 straipsnio nuostatomis, išreikštas valstybės narės, kurioje pateikta paraiška, valiuta.
2. Kad paraiškos būtų pripažintos galiojančiomis, reikia, kad:
a)
paraiška ir su ja susiję dokumentai būtų surašyti valstybine arba viena iš oficialių valstybės narės, kurioje yra paraiškas priimanti kompetentinga institucija, kalba;
b)
paraiška būtų pateikta remiantis šio reglamento nuostatomis, joje pateikta visa 1 dalyje nurodyta informacija;
c)
paraiškoje nebūtų įrašyta kitų, nei šiame reglamente numatytų sąlygų;
d)
paraiška būtų parengta valstybės narės, kurioje ji buvo pateikta, patvirtinto ūkio subjekto, o joje nurodytos toje valstybėje narėje esančios talpos;
e)
iki paraiškų pateikimo galutinio termino būtų pateiktas įrodymas, kad pareiškėjas pateikė paraiškose nurodytą užstatą.
10 straipsnis
1. Pareiškėjai pateikia 50 eurų užstatą už vieną paraiškoje nurodyto alyvuogių aliejaus toną.
2. Jei paraiškos nepatenkinamos, 1 dalyje minėtas užstatas grąžinamas tuoj po to, kai Europos Sąjungos oficialiajame leidinyje paskelbiama maksimali pagalbos suma susijusiam ribotam (daliniam) konkursui.
3. Jei paraiškos patenkinamos, be 1 dalyje minėto užstato, ne vėliau kaip pirmąją sutarties vykdymo dieną, kaip tai nustatyta 13 straipsnio 3 dalies antroje pastraipoje, reikia pateikti 200 eurų užstatą už paraiškoje nurodyto alyvuogių aliejaus toną.
4. Norint atgauti 1 ir 3 dalyse nurodytus užstatus, pagrindinis reikalavimas, kaip nurodyta Reglamento (EEB) Nr. 2220/85 20 straipsnyje, yra 6 mėnesius užtikrinti, kaip nurodyta paraiškoje, sandėliavimą, remiantis šiame reglamente numatytos sutarties sąlygomis.
Tačiau jeigu, remiantis 15 straipsnio nuostatomis, sutarties trukmė sumažinama iki mažiau kaip šešių mėnesių, pirmoje pastraipoje nurodytas sandėliavimo laikas sutampa su sutarties vykdymo laikotarpiu.
11 straipsnis
1. Paraiškas neviešai nagrinėja atitinkamos valstybės narės kompetentinga institucija. Jei 2 dalyje nenumatyta kitaip, nagrinėjime dalyvaujantys asmenys įsipareigoja neatskleisti su nagrinėjimu susijusios informacijos.
2. Apie galiojančias paraiškas, suskirstytas pagal apimtį didėjančia tvarka ir neminint asmenų, elektroniniu būdu pranešama Komisijai nuo paraiškų pateikimo galutinio termino praėjus ne daugiau kaip 48 valandoms.
Jei terminas baigiasi penktadienį, apie paraiškas pranešama ne vėliau kaip kitą pirmadienį, vidurdienį (Briuselio laiku).
3. Pranešant apie paraiškas, nurodoma 9 straipsnio 1 dalies d ir f punktuose minimi aliejaus kiekis, kategorija ir pagalbos suma. Be to, jei konkurse regionui nustatomi maksimalūs kiekiai, kiekvienoje paraiškoje nurodomi minimi regionai.
12 straipsnis
1. Reglamento (EB) Nr. 865/2004 18 straipsnio 2 dalyje nustatyta tvarka, remiantis gautomis paraiškomis, ne vėliau kaip devintą darbo dieną nuo kiekvieno riboto (dalinio) konkurso paraiškų teikimo galutinio termino nustatoma maksimali pagalbos suma vienai privataus sandėliavimo dienai.
2. Maksimali pagalbos suma nustatoma atsižvelgiant į alyvuogių aliejaus rinkos padėtį bei prognozuojamą raidą ir minimos priemonės įtaką rinkai sureguliuoti.
Be to, atsižvelgiama į kiekius, kuriems jau taikomos privataus sandėliavimo sutartys, ir į kiekius, nurodytus gautose paraiškose.
3. Nustačius maksimalią sumą, ta pačia tvarka visos paraiškos aliejaus kategorijai ar regionams, kuriems remiantis 2 straipsnio 2 dalies nuostata buvo nustatytas maksimalus kiekis, gali būti atmestos, jei:
-
nėra reprezentatyvios,
-
nustatyta maksimali suma gali nulemti susijusio maksimalaus kiekio viršijimą.
13 straipsnis
1. Nepažeidžiant 12 straipsnio 3 dalies, sutartis sudaroma su tuo pareiškėju ar pareiškėjais, apie kurių paraiškas buvo pranešta remiantis 11 straipsnio 2 dalimi, ir kurioje nurodytas kiekis atitinka maksimalią pagalbos sumą už vieną sandėliavimo dieną arba ta suma yra mažesnė už sutartyje nurodytą kiekį.
Konkurso laimėtojo teisės ir įsipareigojimai neperduodami.
2. Atitinkamos valstybės narės kompetentinga institucija ne vėliau kaip antrą darbo dieną nuo maksimalios pagalbos sumos paskelbimo Europos Sąjungos oficialiajame leidinyje visiems pareiškėjams raštu praneša apie jų dalyvavimo konkurse rezultatus.
3. Sutarties sudarymo data laikoma ta diena, kurią pareiškėjui perduodamas pranešimas apie jo paraiškos priėmimą.
Sutarties vykdymo pradžia, su sąlyga, kad yra pateiktas 10 straipsnio 3 dalyje minėtas užstatas, yra kita diena po sutarties sudarymo; aliejus turi atitikti minėtoje sutartyje nurodytas sąlygas.
Tačiau sutarties nepradedama vykdyti tol, kol talpos, prieš tai paėmus aliejaus mėginius, nėra užplombuojamos, kaip tai numatyta 4 dalies c ir d punktuose.
4. Per 30 dienų nuo sutarties sudarymo valstybės narės kompetentinga institucija:
a)
identifikuoja talpas su alyvuogių aliejumi;
b)
užregistruoja aliejaus neto masę;
c)
paima mėginį atitinkamai pagal kiekvieną paraišką;
d)
užplombuoja kiekvieną talpą.
Trisdešimties dienų laikotarpis gali būti pratęstas dar 15 dienų, jei valstybė narė tuo tikslu pateikia motyvuotas priežastis.
5. 4 dalies c punkto numatytas mėginys tiriamas kuo greičiau, siekiant nustatyti, kad šis grynas alyvuogių aliejus atitinka kategoriją, dėl kurios paraiška buvo patenkinta.
Jei mėginio tyrimų rezultatai neatitinka kategorijos, dėl kurios paraiška buvo patenkinta, visas aliejaus kiekis, iš kurio buvo paimtas mėginys, nepriimamas, o 10 straipsnio 1 dalyje minimas užstatas negrąžinamas.
14 straipsnis
1. Dviem egzemplioriais parengtoje sutartyje nurodoma bent jau ši informacija:
a)
valstybės narės kompetentingos institucijos pavadinimas ir adresas;
b)
sutarties vykdytojo tikslus pašto adresas, patvirtinimo numeris ir kategorija, kaip tai nurodyta 3 straipsnyje;
c)
tikslus atitinkamų talpų adresas ir vieta;
d)
sutarties sudarymo diena;
e)
sutarties vykdymo pradžia ir pabaiga atsižvelgiant į 15 straipsnio nuostatas;
f)
nuoroda į šį reglamentą ir į atitinkamą ribotą (dalinį) konkursą.
2. Sutartyje nurodoma kiekvienos joje nurodytos partijos:
a)
gryno alyvuogių aliejaus kategorija ir neto masė;
b)
talpų su šiuo alyvuogių aliejumi identifikacija ir buvimo vieta.
3. Sutartyje numatoma, kad jos vykdytojas:
a)
sutartą laiką savo sąskaita ir rizika sandėliuotų sutartą minimo produkto kiekį;
b)
skirtingų kategorijų aliejų sandėliuotų skirtingose talpose, kurios nurodytos sutartyse ir užplombuotos valstybės narės kompetentingos institucijos;
c)
bet kada leistų valstybės narės kompetentingai institucijai patikrinti, ar laikomasi sutartyje numatytų reikalavimų.
Keisti pirmos pastraipos b punkte minimas talpose galima gavus minėtos institucijos leidimą ir dalyvaujant jos atstovams; taip pat iš atitinkamų talpų turi būti paimti mėginiai, o naujosios talpos užplombuotos, kaip tai numatyta 13 straipsnio 4 dalies c ir d punktuose.
4. Nepažeidžiant 15 straipsnio nuostatų, jei sutarties vykdytojas sutarties vykdymo laikotarpiu ją nutraukia, jis praranda teisę į pagalbą už visą tą laikotarpį ir visų sutartyje nurodytų kiekių atžvilgiu.
15 straipsnis
1. Komisija, remdamasi alyvuogių aliejaus rinkos pokyčiais ir ateities prognozėmis, Reglamento (EB) Nr. 865/2004 18 straipsnio 2 dalyje nustatyta tvarka gali nuspręsti sumažinti vykdomų sutarčių trukmę.
Sprendimas pakeisti sutartis gali būti priimtas tik nuo rugsėjo 1 d. iki gruodžio 31 d. ir įsigalioja ne anksčiau kaip pasibaigus kitam mėnesiui po to, kai toks sprendimas buvo priimtas.
2. Jei sutartis keičiama remiantis 1 dalies nuostata, Komisija nustato vykdymui skirtų dienų, numatytų po datos, nurodytos visoms tą dieną vykdomoms sutartims, skaičiaus sumažinimo procentą.
16 straipsnis
1. Nuo sutarties vykdymo pradžios dienos, numatytos 13 straipsnio 3 dalies antroje pastraipoje, gali būti išmokamas avansas, lygus pagalbai nuo sutarties vykdymo pradžios iki rugpjūčio 31 d., tačiau turi būti pateiktas 120 % avanso dydžio užstatas.
Už jau vykdomas sutartis pirmoje pastraipoje nustatytomis sąlygomis nuo sausio 1 d. gali būti toliau mokamas avansas už laikotarpį nuo rugsėjo 1 d. iki sutarčių galiojimo pabaigos.
2. Šio straipsnio 1 dalyje minėtas užstatas sugrąžinamas tuoj pat, kai tik pagal 18 straipsnio 3 dalies nuostatas išmokamas pagalbos likutis.
17 straipsnis
1. Prieš išmokant paskutiniąją pagalbos išmoką, valstybės narės kompetentinga institucija:
a)
surenka ir patikrina atitikimo šio reglamento sąlygoms įrodymus;
b)
atlieka būtinus patikrinimus, užtikrinančius, kad minėtas alyvuogių aliejus išbuvo sandėliuose visą sutartyje nurodytą sandėliavimo laikotarpį;
c)
imasi visų būtinų priemonių, reikalingų patikrinti, ar laikomasi sutarties reikalavimų.
2. Patikrinimus sudaro fizinė sandėliuojamų prekių apžiūra ir sąskaitybos patikra.
Fizinės apžiūros metu pirmiausia tikrinama, ar atsargos, kurioms taikoma sutartis, atitinka sutartyje nurodytas aliejaus kategorijas, ar yra plombos ir numatyti kiekiai.
3. Jei sutarties reikalavimų nesilaikoma, pagalba pagal tą sutartį nesuteikiama ir, neatsižvelgiant į kitas baudas, kurios gali būti taikomos, panaikinamas ūkio subjektui suteiktas patvirtinimas. Be to, 10 ir 16 straipsniuose minėti užstatai konfiskuojami Reglamente (EEB) Nr. 2220/85 nustatytomis sąlygomis.
18 straipsnis
1. Pagalbos suma apskaičiuojama atsižvelgiant į neto masę, užregistruotą remiantis 13 straipsnio 4 dalies b punktu.
Pagalbos privačiam sandėliavimui sumos perskaičiavimo į nacionalinę valiutą kursas yra pirmąją sutarties vykdymo dieną, numatytą 13 straipsnio 3 dalies antroje pastraipoje, taikytinas keitimo kursas.
2. Reikalavimų, susijusių su paraiškose ir sutartyse nurodytu kiekiu, laikomasi tada, jei jie vykdomi 98 % to kiekio atžvilgiu.
Jei 13 straipsnio 5 dalyje nurodytų tyrimų nepakanka patvirtinti, kad talpoje esantis aliejus yra tos kategorijos, dėl kurios sudaryta sutartis, visas paraiškoje nurodytas kiekis laikomas neatitinkančiu reikalavimų.
3. Pagalba arba pagalbos likutis (kai remiantis 16 straipsnio nuostatomis buvo paskirtas avansas) išmokamas tik tada, kai įvykdomi visi sutarties reikalavimai. Minėta pagalba arba jos likutis išmokami per 60 dienų nuo sutarties galiojimo pabaigos, patikrinus, ar buvo laikomasi minėtų reikalavimų.
19 straipsnis
1. Atitinkamos valstybės narės praneša Komisijai apie nacionalines priemones, kurių jos ėmėsi taikydamos šį reglamentą, ir perduoda sutarties pavyzdį.
2. Valstybės narės elektroniniu būdu praneša Komisijai apie alyvuogių aliejaus kiekį, už kurį paskirta pagalba ir tą kiekį, kuris:
-
nėra sutarties objektas,
-
neatitinka sutarties reikalavimų arba sutartis jo atžvilgiu nevisiškai įvykdyta.
Pirmoje pastraipoje minėtuose pranešimuose nurodomas atitinkamas ribotas (dalinis) konkursas ir prireikus atitinkamos aliejaus kategorijos, ūkio subjektai arba regionai. Pranešama kuo skubiau ir ne vėliau kaip iki kito mėnesio 10 dienos.
20 straipsnis
Reglamentas (EB) Nr. 2768/98 yra panaikinamas.
21 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis yra taikomas nuo 2005 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 23 d.